SKRIFTLIG FORESPØRGSEL E-2048/03

af Bart Staes (Verts/ALE) til Kommissionen

(19. juni 2003)

Om: Sodfiltre til busser

Det flamske transportselskab De Lijn vil frem til 2005 montere sodfilter på 700 af selskabets busser. Dette blev besluttet efter et eksperiment med bybusser i Leuven. Resultatet heraf var meget gunstigt. Filteret bevirker en væsentlig reducering af sodpartiklerne. For hvert enkelt køretøj nedbringes den årlige emission af kulilte med 98 %. Et lignende resultat gør sig gældende for emissionen af uforbrændte kulbrinter. Skønt filteret ikke ligefrem er billigt, har eksperimentet vist, at det kun kræver vedligeholdelse en gang om året. Ikke kun i Flandern, men også i f.eks. Sverige og Tyskland er der i mellemtiden adskillige tusinde busser, som kører med filter.

Er Kommissionen bekendt med de miljømæssige fordele ved disse sodfiltre?

Vil den træffe foranstaltninger til at anspore brugen heraf i hele Unionen? I bekræftende fald hvilke? I benægtende fald hvorfor ikke?

Svar afgivet på Kommissionens vegne af Erkki Liikanen

(24. juli 2003)

Kommissionen er udmærket klar over den ydeevne, som dieselpartikelfiltre har, og den nytte, anvendelsen af sådanne filtre kan have for visse tunge køretøjer. En lang række prøveprogrammer har vist nytten af anvendelsen af dieselpartikelfiltre på tunge køretøjer og busser i forbindelse med nedsættelse af ikke kun det globale niveau af partikelemissioner, men også de meget mindre nanopartikler, der mistænkes for at have en negative virkning på menneskers sundhed.

De emissionsstandarder, der gennem direktiv 1999/96/EF(1) vil få virkning for nye tunge køretøjer i 2005 og et yderligere trin af standarder i 2008 (de såkaldte Euro 4 og Euro 5-standarder), vil kræve, at fabrikanterne skal overveje anvendelsen af dieselpartikelfiltre til opfyldelse af emissionsstandarderne. Standarderne fastlægger ydelsesmål, der kan nås med en passende og varig teknologi. Dieselpartikelfiltre er muligvis ikke den teknisk bedste løsning til langturslastbiler, men til busser og andre køretøjer, der anvendes i byområder, er dieselpartikelfiltre en udmærket løsning. Kommissionen er i øjeblikket i færd med at overveje Euro 6-emissionsstandarderne, der ikke kun vil sætte fokus på yderligere nedsættelse af partikelmassen (den i dag anvendte måleenhed), men også på en nedsættelse af emissionerne af nanopartikler. I denne forbindelse er udviklingen af nye måleprocedurer for nanopartikler i færd med at blive afsluttet.

Artikel 3 i direktiv 1999/96/EF indeholder mekanismen, hvorefter medlemsstaterne kan indrømme skatte- og afgiftslettelser for køretøjer, der opfylder fremtidige emissionsgrænseværdier, inden disse indføres obligatorisk. Der findes således allerede fællesskabsforanstaltninger, der fremmer brugen af dieselpartikelfiltre i medlemsstaterne.

Det er imidlertid også relevant at betragte den generelle tendens i hele EU til almen brug af brændstoffer med meget lavt svovlindhold. Brug af brændstoffer med meget lavt svovlindhold vil resultere i en øjeblikkelig nedsættelse i partikelemissionerne fra samtlige køretøjer uanset alder. Svovlindholdet i brændstoffer bidrager til den globale partikelemission.

(1) Europa-Parlamentets og Rådets direktiv 1999/96/EF af 13. december 1999 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, og om ændring af Rådets direktiv 88/77/EØF, EFT L 44 af 16.2.2000.